มูดี้ส์คงเรตติ้งพันธบัตรไทย
มูดี้ส์คงเครดิตพันธบัตรรัฐบาลไทย แถมมุมมองมีเสถียรภาพ คาดปีนี้เศรษฐกิจโต 2.8% ปีหน้าโต 3%
30 ก.ค. 2559

โพสต์ทูเดย์ - มูดี้ส์คงเครดิตพันธบัตรรัฐบาลไทย แถมมุมมองมีเสถียรภาพ คาดปีนี้เศรษฐกิจโต 2.8% ปีหน้าโต 3%
สำนักงานบริหารหนี้สาธารณะ (สบน.) กระทรวงการคลัง ได้เปิดเผยรายงานผลการจัดอันดับความน่าเชื่อถือของประเทศไทย โดย บริษัท มูดี้ส์ อินเวสเตอร์ เซอร์วิส(มูดี้ส์) ว่า เมื่อวันที่ 13 ก.ค. มูดี้ส์ได้ยืนยันอันดับความน่าเชื่อถือของพันธบัตรรัฐบาลไทยสกุลเงินต่างประเทศและสกุลเงินบาทที่ระดับ Baa1 โดยมีมุมมองความน่าเชื่อถือที่มีเสถียรภาพ (Stable Outlook) ในขณะเดียวกัน ได้ยืนยันเพดานความน่าเชื่อถือของตราสารหนี้สกุลเงินต่างประเทศระยะยาวที่ระดับ A2 และสกุลเงินบาทที่ระดับ A1 พร้อมทั้งยืนยันเพดานเงินฝากธนาคารสกุลเงินต่างประเทศระยะยาวที่ระดับ Baa1 และสกุลเงินบาทที่ระดับ A1
มูดี้ส์ ได้วิเคราะห์ว่า การขยายตัวทางเศรษฐกิจของไทยที่ต่ำกว่าศักยภาพในช่วง 2 ปีที่ผ่านมา สะท้อนให้เห็นว่าไทยกำลังเผชิญปัญหาด้านความสามารถในการแข่งขัน โดยมีปัจจัยหลักมาจากการลดการลงทุนโดยตรงจากต่างประเทศ ส่วนปัจจัยอื่นๆ ที่ส่งผลกระทบต่อการขยายตัวของเศรษฐกิจไทย ได้แก่ ความซบเซาของความต้องการสินค้าในตลาดโลก และความอ่อนแอของการลงทุนภาคเอกชนในประเทศ
นอกจากนี้ ไทยยังเผชิญความเสี่ยงทางการเมืองที่เพิ่มสูงขึ้นจากความไม่แน่นอนในผลการแสดงประชามติของร่างรัฐธรรมนูญฉบับใหม่ รวมทั้งการจัดการเลือกตั้ง ซึ่งส่งผลกระทบต่อความเชื่อมั่นทางธุรกิจและความเชื่อมั่นของผู้บริโภค
อย่างไรก็ดี การลงทุนภาครัฐที่เพิ่มขึ้นและรายได้จากการส่งออกภาคบริการวัดจากจำนวนนักท่องเที่ยวที่เพิ่มสูงขึ้น ส่งผลให้เศรษฐกิจไทยขยายตัว มูดี้ส์ยังให้ความเห็นว่า ฐานะการคลังที่เข้มแข็ง ความอ่อนไหวต่อปัจจัยเสี่ยงภาคต่างประเทศที่ต่ำ ตลอดจนความเสี่ยงในการปรับโครงสร้างหนี้ที่ครบกำหนด และต้นทุนการระดมทุนของรัฐบาลที่อยู่ในระดับต่ำ แสดงให้เห็นว่าไทยมีการบริหารจัดการหนี้สาธารณะและนโยบายการเงินการคลังเชิงรุกได้อย่างน่าเชื่อถือแม้หนี้สาธารณะจะเพิ่มสูงขึ้น
สำหรับการส่งออกยังคงอ่อนแอ ทำให้การนำเข้าไม่เพิ่มขึ้น โดยเฉพาะราคาน้ำมันตกต่ำส่งผลให้ดุลบัญชีเดินสะพัดเกินดุล ซึ่งมีส่วนช่วยรองรับความไม่แน่นอนที่อาจเกิดขึ้นจากการเคลื่อนย้ายเงินทุนระหว่างประเทศ ทั้งนี้ ในปี 2559 มูดี้ส์คาดการณ์ว่าเศรษฐกิจไทยจะขยายตัวที่ 2.8% และปี 2560 ขยายตัว 3% เนื่องจากไทยยังคงพึ่งพาการใช้จ่ายภาครัฐและการส่งออกภาคบริการมากกว่าการใช้จ่ายภาคเอกชนและการส่งออกสินค้า